จ่อออกกฎคุมแบงก์เน้นให้กู้อุ้มฐานราก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ธปท.เตรียมเปลี่ยนเกณฑ์ดูแลสถาบันการเงินใหม่ตาม นโยบายของบีไอเอส ป้องกันการเกิดวิกฤตซ้ำรอย 
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า ขณะนี้ธปท.กำลังพิจารณาเกณฑ์การกำกับดูแลสถาบันการเงินใหม่ๆ ของธนาคารเพื่อการชำระหนี้ระหว่างประเทศ (บีไอเอส) ที่ออกมาช่วงต้นเดือนก.พ.ที่ผ่านมา 2 ฉบับ เพื่อกำกับคุณภาพการดำเนินงานของสถาบันการเงิน เพื่อป้องกันไม่ให้วิกฤตซ้ำรอยปัญหาที่เกิดขึ้นในปัจจุบัน และเกณฑ์กำกับที่จะเพิ่มความคล่องตัวในการลงทุนพันธบัตรและตราสารหนี้
รองผู้ว่าการธปท. กล่าวว่า เกณฑ์ที่ออกมาใหม่จะมุ่งเน้นแก้ปัญหาวิกฤตสถาบันการเงินในสหรัฐและยุโรปเป็นหลัก แต่ก็มีบางหลักเกณฑ์ที่ออกมารองรับการแก้ปัญหาวิกฤตเศรษฐกิจของหลายประเทศที่ต้องออกพันธบัตรรัฐบาลจำนวนมาก เพื่ออัดฉีดเงินเข้าสู่ระบบเศรษฐกิจ ฉะนั้นธปท.จะออกหลักเกณฑ์เพียงบางส่วน
“เราต้องพิจารณาให้ดีว่าควรเอามาบังคับใช้แค่ไหน และต้องคุยกันเพื่อดูแลความเสี่ยงของสถาบันการเงินของไทยให้เหมาะสม” นายเกริก กล่าว
นายเกริก กล่าวว่า สิ่งสำคัญที่ธปท.สนับสนุนในขณะนี้ คือ การเร่งเพิ่มการปล่อยสินเชื่อเพื่อหล่อเลี้ยงและกระตุ้นกิจกรรมทางเศรษฐกิจให้เพิ่มขึ้น ไม่ใช่ให้สถาบันการเงินเอาเงินไปลงทุนในพันธบัตร รวมถึงส่งเสริมให้มีการจัดบริการทางการเงินในกลุ่มรากฐาน (ไมโครไฟแนนซ์) และการเร่งรัดให้สถาบันการเงินที่มีอยู่ลงไปให้บริการคนจนในกลุ่มนี้มากขึ้นแต่ต้องยอมรับว่าการดำเนินการเหล่านี้ยังได้รับความสนใจจากสถาบันการเงินน้อย เพราะเป็นสินเชื่อที่มีความเสี่ยงค่อนข้างมาก เมื่อเทียบกับเพดานอัตราดอกเบี้ยเงินกู้ที่ไม่มีหลักประกันหรือสินเชื่อส่วนบุคคลที่กำหนดไว้ 28%